ང་སློབ་འབྲིང་དུ་འགྲོ་སྐབས་ལོ་བཅུ་གསུམ་ལས་སོན་མེད་པས་པ་ཕ་ནི་ཨ་མ་ལས་ཀྱང་བློ་མི་བདེ་བ་སང་སེམས་ཁྲལ་ཆེ་བ་བྱེད་ཀྱི་ཡོད་པས་སློབ་གྲྭར་ཆེད་མངགས་སྐྱེལ་བར་ཕེབས་པ་དང་བློ་མ་བདེ་བར་ཉིན་ཤས་མཉམ་དུ་བསྡད།འོན་ཀྱང་ཁོ་བོ་ནི་སྣང་དོགས་མེད་པས་སླར་ཡང་ཞོགས་པ་སྔོན་ལ་ལངས་པ་དང་དགོང་མོ་རྗེས་སུ་ཉལ་ན་བཙོག་གྲིབ་མི་ཤོར་ལུགས་དང་།ལྟོ་སྣོད་རེ་ལྡེའི་སྒྱེ་གཏེ་ཆེན་པོ་ཞིག་ཡོད་པ་དེའི་ཁ་སྒྲོག་ཇི་ལྟར་རྒྱག་དགོས་ལུགས།དེ་བཞིན་ལྟོ་ཆས་ཟ་སྟངས་སོགས་ཁ་ཏ་ཐེངས་གཅིག་བྱས་པར་མ་ཟད།ད་དུང་ཉལ་ཁང་གཅིག་པའི་སློབ་གྲོགས་རྒན་པ་ཁ་ཤས་ལ་ང་ཚོའི་ཨོ་ལོ་འདི་ཕྱི་ལ་འགྲོ་མྱོང་མེད་པས་རོགས་པ་གྱིས་ཤོག་ཨང་ཞེས་བཅོལ་གཏམ་བྱས་རྗེས་ད་དུང་ཡང་བློ་མི་བདེ་བཞིན་ཕྱིར་ལོགགྲོང་ཚོ་ནས་རྫོང་དབར་ལམ་ཐག་ལེ་དབར་བཞི་ཅུ་ཙམ་ཡོད་པ་དང་དེ་དུས་འགྲིམ་འགྲུལ་ཆ་རྐྱེན་ཞན་པས་རྐང་ཐང་མ་ཁོ་ནར་འགྲོ་རྒྱུ་ཡིན་ནའང་།ང་རྫོང་སློབ་འབྲིང་དུ་སྡོད་རིང་གི་ལོ་གཉིས་ལྷག་ཙམ་ནང་བུ་ལ་མིག་ལྟ་ཙམ་རེ་བྱ་རྒྱུའི་ཆེད་དུ་རུ་ཁག་གི་མགོ་ཁྲིད་ལ་རྫོང་དུ་འགྲོ་དགོས་པའི་ལས་ཀ་ཡོད་ན་གོ་བརྗེ་རྒྱག་རྒྱུའི་རེ་བ་ཞུས་ཏེ་ཡོང་ཅི་ཐུབ་བྱས།ཕ་མ་གཉིས་ཀས་ཁོ་བོ་ཁྱིམ་དུ་བསྡད་དེ་ཁྱིམ་ཚང་སྐྱོང་རྒྱུའི་རེ་བ་ཆེན་པོ་བྱེད་པ་དང་ལྷག་པར་དུ་པ་ཕས་དེ་བས་རེ་བ་ཆེན་པོ་བྱེད་པས།ངས་ལས་ཁུངས་ཀྱི་ལས་ཀ་ཞིག་ཐོབ་རེ་ཇི་ལྟར་བྱས་ཀྱང་དགེ་རྒན་གྱི་ལས་ཀ་འདི་ཁྱིམ་དུ་ལས་ཀ་བྱ་རྒྱུ་ཡོད་ལ་གླ་ཕོགས་ཀྱང་ཕྲནུ་བུ་ཡོད་པས་སྡུག་པོ་མ་རེད་ཅེས་མོས་མཐུན་གཏན་ནས་མ་བྱས།ལྷ་སར་ཡོང་སྐབས་མ་གཞི་ཕ་མ་གཉིས་ཀས་མོས་མཐུན་བྱས་ནའང་གཙོ་བོ་ནི་ཁོ་བའི་ཨུ་ཚུགས་མ་ལྡོག་པར་གཏོང་དགོས་བྱུང་བས་ཁོ་བོ་ཐོན་ཚར་རྗེས་ཕ་མ་གཉིས་ཀས་བློ་ཕངས་པའི་མིག་ཆུ་བཏང་བ་དང་།ལོ་གཅིག་མ་སོང་གོང་གི་དབྱར་ཁ་དེར་ཀླུ་ཁང་ནང་བརྒྱབ་པའི་འདྲ་པར་ཞིག་ནང་དུ་བསྐུར་བ་འབྱོར་ནས་ཕས་མཐོང་མ་ཐག་ཨ་མ་ལ།མོ་རེའདི་ནི་ཧ་ལས་པའི་སྐབས་དང་ཕན་ཚུན་ནང་མོལ་ཤོད་སྐབས་དེ་བས་ཉེ་འདྲིས་ཀྱི་ཚུལ་གྱིས་འབོད་པ་ལས་མ་རབས་ཀྱི་གོ་དོན་གང་ཡང་མེདཨོ་ལོ་ནི་ན་འདུགཅེས་ཧ་ལམ་གློ་བུར་དུ་ང་དངོས་སུ་ཐུག་འཕྲད་བྱུང་བ་ལྟར་གྱི་དགའ་སྣང་དང་སེམས་འགུལ་གྱི་མིག་ཆུ་ཡང་ཤོར་སོང་ཞེས་ནང་མི་ཚོས་བཤད་བྱུང་ལ་རྗེས་སུ་ཐུག་འཕྲད་བྱུང་སྐབས་ཀྱང་པར་དེ་མངོན་སུམ་རང་རེད་ཅེས་ཤོད་མྱོང་།དེ་བཞིན་ངའི་གཅེན་མོ་ལྐུགས་མ་རྡོ་སྐས་ནས་ལྷུང་སྐབས་དང་།གཙུང་པོ་ལ་གཡག་གིས་རྡུང་སྐབས།གཅུང་པོའི་ཕྲུ་གུ་ལ་གནས་ཚུལ་བྱུང་སྐབས་བཅས་ག་དུས་ཡིན་ནའང་རང་དབང་མེད་པར་མིག་ཆུ་གཏོང་བ་དང་ཕྲུ་གུ་ལྟར་ངུ་སྐད་ཆེན་པོ་ཤོར་བཞིན་སེམས་ཁྲལ་ཚད་ལས་འདས་པ་བྱེད་ཀྱི་ཡོད་པས་ད་ཆ་བསམ་བློ་གཏོང་དུ་དེ་ལྟ་བུའི་བྱམས་སེམས་ཅན་གྱི་ཕྱི་ཕ་ནི་དཀོན་པོ་རེད་ཨང་སྙམ།